برونو مارس نے گریمی ایوارڈز کا میدان مار لیا
برونونے اپنے البم 24 کےمیجک کے لئے بہترین البم اورریکارڈ کی گریمی ٹرافی بھی اپنے نام کی۔ برونو مارس 14سال بعد بہترین البم کا گریمی جیتنے والے پہلے ہپ ہاپ آرٹسٹ بن گئے۔انہوں نے یہ اعزاز پانے کے لئے کینڈرک لیمر اورجے زی جیسے آرٹسٹوں کوپیچھے چھوڑا۔
کراچی — نیو یارک کےمیڈیسن اسکوائر گارڈن نے میزبانی کی 60 ویں گریمی ایوارڈز کی رنگا رنگ شام کی جس میں میوزک انڈسٹری کے بڑے بڑے اسٹارز کی پرفارمنسز نے تقریب کو چار چاند لگا دئیے۔ گریمی ایوارڈز میں برونو مارس چھ ایوارڈز جیت کر چھا گئے۔ ایوارڈز کی جنگ میں برونومارس کا 'دیٹس واٹ آئی لائیک' سال کا بہترین گانا قرار پایا۔ برونو نے اپنے البم '24 کے میجک' کے لئے بہترین البم اور ریکارڈ کی گریمی ٹرافی بھی اپنے نام کی۔ برونو مارس 14 سال بعد بہترین البم کا گریمی جیتنے والے پہلے ہپ ہاپ آرٹسٹ بن گئے۔ انہوں نے یہ اعزاز پانے کے لئے کینڈرک لیمر اور جے زی جیسے آرٹسٹوں کو پیچھے چھوڑا۔ کینڈرک لیمر جنہیں جدت پسند ریپرکہا جاتا ہے، انہوں نے پانچ گریمی ایوارڈ حاصل کئے۔ لیمر نے زیادہ تر ایوارڈ ریپ کیٹگری میں جیتے جس میں بہترین ریپ البم ڈیم اور گانا ہمبل شامل ہیں۔ جے زی کو آٹھ کیٹیگریز میں نامزد کیا گیا تھا لیکن وہ ایک گریمی بھی نہ جیت سکے۔ جے زی نے تین گھنٹے جاری ایوارڈز کی تقریب میں پرفارم بھی نہیں کیا۔ بہترین سولو پاپ اور بہترین پاپ ووکل البم کے ایوارڈ ایڈ شیرن نے ’شیپ آف یو‘ اور ڈیوائیڈ کے لئے جیتے۔ ایلیزا کارا کو بہترین نئی آرٹسٹ کا گریمی دیا گیا۔ بہترین فلم میوزک کا ایوارڈ دی ڈی فینٹ ونز نے اپنے نام کیا۔ بہترین میوزک ویڈیو کینڈرک لیمر کی ہمبل قرار پائی تو بہترین ریپ پرفارمنس کا ایوارڈ بھی کینڈرک لیمر اور رییانا کی لائلٹی پردیا گیا۔ بہترین راک البم دی وار آن ڈرگز، اے ڈیپر انڈرسٹینڈگ رہا۔ بچوں کا بہترین ابلم لیزا لوئب کا فِیل واٹ یو فِیل قرار پایا۔ لیڈی گاگا، مائلی سائرس، لانا ڈیل رے اور دوسرے سیلبریٹیز نے خواتین پر جنسی تشدد اور ہراساں کئے جانے کے خلاف مہم میں شرکت کی علامت کے طور پر سفید گلاب کا پھول ملبوسات پر لگا کر شرکت کی۔ رییانا،مائلی سائرس اور میوزک کی دنیا کے دوسرے بڑے ناموں کی دھماکے دار پر فارمنسز نے تقریب کو مزید جاندار بنا دیا۔ ڈیموکریٹک پارٹی کی صدارتی امیدوار ہلیری کلنٹن نے خصوصی طور پر ایک سیگنمنٹ میں شرکت کی اور صدر ٹرمپ پر لکھی گئی کتاب فائر اینڈ فیوری کے اقتباسات پڑھ کر سنائے تو تقریب تالیوں سے گونج اٹھی اور شرکا نے کھڑے ہوکر ہلیری کلنٹن کو داد دی۔ سیگمنٹ میں شرکت کے لیے مختلف سیلبرٹیز کے آڈیشنز لئے گئے تھے۔